Afrika se laaste ysbeer in JHB-dieretuin uitgesitWang die ysbeer. Foto: Johannesburgse Dieretuin Afrika se laaste ysbeer is dood, het die Johannesburgse Dieretuin Woensdag aangekondig. Jenny Moodley, woordvoerder van die dieretuin, sê die ysbeer, genaamd Wang, moes weens lewer- en hartversaking uitgesit word. Moodley sê Wang is omstreeks 12:00 deur dr. Brett Gardener, die dieretuin se hoofveearts, uitgesit. Wang is in November 2010 met ‘n lewerkwaal gediagnoseer. Volgens Moodley is Wang in 1984 in China gebore, en het hy in 1986 by die dieretuin aangekom as deel van ‘n bewaringsuitruilprogram met ‘n dieretuin in China. Moodley sê ysbere word gewoonlik sowat 30 jaar oud. GeeBee, die ysbeer wat vir 27 jaar saam met Wang aangehou is, is in Januarie weens natuurlike oorsake dood. “Agnes Maluleke, Wang se bewaarder, het verseker dat Wang se laaste dae gevul was met verrykingsprogramme en spesiale bederfies, insluitend sy eie Valentynsdag-vieringe,” het Moodley gesê. Die dieretuin het in 2010 besluit om nie die ysbere te vervang nie. “Dié besluit is steeds in plek,” het sy gesê Die dieretuin gaan as ‘n huldeblyk aan Wang, die Zoo Trot-pretloop op 14 September aan hom opdra.